Beloning uitgeloof ná plaasmoordDrs. Werner en Mariette Emslie. Foto: Via Facebook ŉ Beloning is Woensdag uitgeloof vir inligting wat kan lei tot die inhegtenisneming en skuldigbevinding van die moordenaars van dr. Werner Emslie (55) van Lephalale (Ellisras) in Limpopo. Emslie, sy vrou, dr. Mariëtte Emslie (55), en die egpaar se dogter, Barbara (19), ŉ eerstejaar mediese student aan Tukkies in Pretoria, is Woensdagaand omstreeks 20:00 deur vier gewapende mans op die egpaar se plaas in die Afguns-omgewing aangeval. Mariëtte is ŉ algemene praktisyn op die dorp en Werner was ŉ geliefde boer en doktor in bedryfsgesondheid. Werner is summier doodgeskiet terwyl hy buite sy huis op die stoep gesit het. Mariëtte is in haar lewer geskiet en moes met ŉ helikopter na die Muelmed-hospitaal in Pretoria gebring word. Haar toestand was teen Dinsdag stabiel. Barbara is nie tydens die aanval ernstig beseer nie. Die verdagtes het met twee vuurwapens en die egpaar se bakkie van die toneel gevlug. Die bakkie is later verlate buite die plaas gekry. Niemand is nog in verband met die voorval in hegtenis geneem nie. Die Lephalale-polisie ondersoek ŉ plaasmoordsaak. Die ondersoek duur voort. Die Hertiage Protection Group (HPG) het Dinsdag gesê die beloning van R25 000 is deur die Emslies se familie goedgekeur. HPG het ŉ beroep op die publiek gedoen om ŉ pamflet van die beloning wyd op sosiale media te deel. Die pamflette sal ook in die omliggende gebiede per hand versprei word. Mense met inligting wat HPG en die polisie in die ondersoek kan bystaan, word versoek om Sakkie Louwrens by 071 798 7954 of Cornelius Tumo by 083 598 9654 te bel.